[Εξοχοτάτη κυρία Πρόεδρε της Ελληνικής Δημοκρατίας, αξιότιμε κύριε Πρωθυπουργέ, κύριοι Υπουργοί, κύριοι Βουλευτές, κύριοι εκπρόσωποι της Περιφερειακής και Τοπικής Αυτοδιοίκησης, Σεβασμιώτατε, κύριοι Γενικοί Γραμματείς, κύριοι εκπρόσωποι της Ελληνικής Ολυμπιακής και Παραολυμπιακής Επιτροπής και της Διεθνούς Ολυμπιακής Ακαδημίας, αγαπητοί συνεργάτες και φίλοι της Microsoft από την Αμερική και την Ελλάδα, κυρίες και κύριοι]

Με ιδιαίτερα μεγάλη χαρά και ικανοποίηση σας υποδεχόμαστε όλους αυτό όμορφο φθινοπωρινό πρωινό στην Αρχαία Ολυμπία, έναν τόπο μαγευτικής φυσικής ομορφιάς, όσο και μοναδικής παγκόσμιας ιστορικής και πολιτισμικής σπουδαιότητας και συμβολικής αξίας. Στην καταπράσινη αυτή κοιλάδα, τον «κάλλιστον τόπον» της Ελλάδας κατά τον Λυσία, που σχηματίζεται από τον ποταμό Αλφειό και τον παραπόταμο Κλαδέο στους πρόποδες του Κρόνιου Λόφου, όπου βρίσκεται η Άλτις, το κατάφυτο με αγριελιές, πεύκα, πλατάνια, λεύκες και δρυς άλσος αφιερωμένο στη λατρεία του πατέρα των Θεών Δία, η απαρχή της οποίας χάνεται στα βάθη των αιώνων.

Η επίσκεψη στην Αρχαία Ολυμπία συνιστά συμμετοχή σε μια ιδιαίτερη φυσική και πνευματική εμπειρία. Μια εμπειρία, που διεγείρεται και τροφοδοτείται τόσο από την υποβλητικότητα του φυσικού τοπίου, όσο και από τη διάχυτη ενεργειακή δυναμική του χώρου, που ξεκίνησε ως κοιτίδα μύθων και πεδίο δράσης και αναμέτρησης θεών, ηρώων και ανθρώπων, για να εξελιχθεί σε μέγιστο κέντρο θρησκευτικής λατρείας και προσκυνήματος, σε στίβο αγώνων και άμιλλας σωματικής και πνευματικής, πρωτίστως όμως σε κατεξοχήν σημείο συνεύρεσης, συνύπαρξης, αλληλεπίδρασης και ώσμωσης των απανταχού Ελλήνων. Σε κοινό τόπο βίωσης και έκφρασης, επιβεβαίωσης και αναβάπτισης της ενιαίας πολιτισμικής τους συνείδησης και ταυτότητας, που υπερέβαινε και υπερίσχυε κάθε άλλης πρόσκαιρης ή τοπικής διαφοράς, αντιδικίας και σύγκρουσης, επιβάλλοντας εκεχειρία ενώπιον θεών, ηρώων προπατόρων και ανθρώπων.

Δεν ήταν, λοιπόν, τυχαία η ανάδειξη της Ολυμπίας σε ένα από τα μεγαλύτερα και πλέον εμβληματικά ιερά του αρχαίου κόσμου, και των αγώνων που διεξάγονταν εκεί κάθε τέσσερα χρόνια σε πανελλήνιο γεγονός τέτοιας σημασίας, ώστε η διοργάνωσή τους να αποτελεί συλλογικό σημείο χρονικής αναφοράς. Όπως δεν ήταν τυχαία και η διατήρηση άσβεστης της μνήμης, της αίγλης και της ακτινοβολίας τους διαμέσου των αιώνων έως σήμερα, που οδήγησε στη συνειδητή προσπάθεια εκ νέου διάδοσης και εμπέδωσης του ολυμπιακού πνεύματος και ιδεώδους στο σύγχρονο κόσμο μέσω της αναβίωσης των Ολυμπιακών Αγώνων, με αφετηρία και εστία αφής, φυσικής και συμβολικής, της ιερής φλόγας που μεταδίδει το πανανθρώπινο μήνυμα στα πέρατα του κόσμου και πάλι την Αρχαία Ολυμπία. Εξ ου και η αναγνώριση της τελευταίας ως συμβόλου εξέχουσας πανανθρώπινης σημασίας και παγκόσμιου πολιτιστικού αγαθού, εγγεγραμμένου στον κατάλογο των Μνημείων Παγκόσμιας Πολιτιστικής Κληρονομιάς της UNESCO.

Αυτά ακριβώς τα παγκόσμιας και διαχρονικής αξίας στοιχεία, υλικά και άυλα, έχει ταχθεί να διατηρεί, να προστατεύει και να αναδεικνύει η Ελληνική Πολιτεία δια του Υπουργείου Πολιτισμού και Αθλητισμού, ώστε να παραμένουν η Ολυμπία και όσα αυτή πρεσβεύει στο διηνεκές, κυριολεκτικά και μεταφορικά, κοινός τόπος της ανθρωπότητας. Στην προσπάθεια αυτή, είχαμε την εξαιρετική χαρά και τιμή να μας συνδράμει με τεχνογνωσία και καινοτόμες ψηφιακές εφαρμογές αιχμής η εταιρεία Microsoft, ένας παγκόσμιος κολοσσός της υψηλής τεχνολογίας.

Με αφετηρία τη συνάντηση του Πρωθυπουργού κ. Κυριάκου Μητσοτάκη με τον πρόεδρο της Microsoft Brad Smith το 2020 στο Νταβός, η Microsoft εκδήλωσε την πρόθεσή της, στο πλαίσιο του παγκόσμιου Προγράμματος Εταιρικής Κοινωνικής Ευθύνης “AI (Artificial Intelligence) for Good”, να ενισχύσει τις υλοποιούμενες από το Υπουργείο Πολιτισμού και Αθλητισμού δράσεις στον τομέα της ψηφιακής διαχείρισης και ανάδειξης της πολιτιστικής κληρονομιάς, με μια μεγάλη Πολιτιστική Χορηγία σε είδος, που θα στόχευε αφενός μεν στην ενίσχυση και υποστήριξη της τεκμηρίωσης και της διεθνούς προβολής του αρχαιολογικού χώρου και των μνημείων της Ολυμπίας, αφετέρου δε στην ανάδειξη και ενίσχυση των αρχών και των αξιών του Ολυμπισμού, με τη χρήση εξελιγμένων τεχνολογιών τεχνητής νοημοσύνης και επαυξημένης πραγματικότητας.

Σχεδιάστηκε, λοιπόν, και υλοποιήθηκε υπό την επιστημονική εποπτεία του Υπουργείου Πολιτισμού και Αθλητισμού το εξαιρετικά σημαντικό έργο, που με ιδιαίτερη χαρά και ικανοποίηση αποδίδουμε σήμερα ολοκληρωμένο στο ελληνικό και διεθνές κοινό. Ένα έργο πολυεπίπεδο, που με αφετηρία την τρισδιάστατη φωτογραμμετρική αποτύπωση, τεκμηρίωση και μοντελοποίηση της υφιστάμενης κατάστασης του αρχαιολογικού χώρου της Ολυμπίας και των μνημείων της, ανέλαβε να τα αποκαταστήσει ψηφιακά στη μορφή που με βάση τα διαθέσιμα στοιχεία της επιστημονικής έρευνας υφίσταντο την εποχή της μεγάλης ακμής του ιερού. Τελικός στόχος η ανάπτυξη ψηφιακών εφαρμογών για ηλεκτρονικούς υπολογιστές, φορητές συσκευές (κινητά τηλέφωνα και tablets), αλλά και το σύστημα γυαλιών μεικτής και επαυξημένης πραγματικότητας Microsoft HoloLens, που θα παρέχουν τη δυνατότητα απομακρυσμένης εικονικής περιήγησης στο χώρο του ιερού, εντυπωσιακές αναπαραστάσεις των μνημείων σε πραγματικό χρόνο για τους επισκέπτες του χώρου, καθώς και ένα σύστημα άκρως εντυπωσιακής εμπειρίας εμβύθισης σε περιβάλλον εικονικής πραγματικότητας με χρήση ολογραμμάτων.

Το σύνθετο αυτό έργο απαίτησε τη στενή συνεργασία ομάδων εξειδικευμένων στελεχών και από τις δύο πλευρές, τεχνικών φωτογραμμετρικής αποτύπωσης και πληροφορικής, μηχανικών λογισμικού, αρχαιολόγων, αρχιτεκτόνων, νομικών κ.ά., που πέραν των αναμενόμενων δυσκολιών συντονισμού της προσπάθειας ανθρώπων που προέρχονται από πολύ διαφορετικούς κλάδους και έπρεπε για μια ακόμη φορά να βρουν στην Ολυμπία έναν «κοινό τόπο», αναπτύσσοντας μια αμοιβαία κατανοητή τεχνική και επιστημονική γλώσσα, χρειάστηκε να υπερβούν και τις δυσχέρειες που γέννησε η ανάγκη της εξ αποστάσεως επικοινωνίας και εργασίας λόγω της πανδημίας. Η μεγαλύτερη, ωστόσο, δυσκολία και πρόκληση του έργου υπήρξε η ανάγκη της επίτευξης σύνθεσης και συγκερασμού – σε κάποιες περιπτώσεις αναγκαστικά αυτοσυγκράτησης και συμβιβασμού – ως προς την έκταση της ψηφιακής αποκατάστασης και αναπαράστασης των μνημείων στην οποία θα προχωρούσαμε, ανάμεσα σε αυτό που ενδεχομένως θα επιθυμούσαμε να δείξουμε, σε εκείνο που ήταν τεχνικά εφικτό να δείξουμε χωρίς να περιορίσουμε την προσβασιμότητα μόνο σε χρήστες που διαθέτουν συσκευές υψηλών δυνατοτήτων και τελευταίας τεχνολογίας, αλλά κυρίως σε αυτό που ήταν θεμιτό και δεοντολογικά ορθό να δείξουμε, ώστε το έργο αυτό να μην έχει απλά ψυχαγωγικό χαρακτήρα, αλλά έγκυρο επιστημονικό υπόβαθρο και πραγματική ιστορική και παιδευτική αξία.

Θεωρώ ότι όλοι αυτοί οι στόχοι επιτεύχθηκαν στο μέγιστο δυνατό βαθμό, και για τον λόγο αυτόν εκφράζω τα θερμά συγχαρητήρια και τη βαθύτατη ευγνωμοσύνη μου προς όλους ανεξαιρέτως τους συντελεστές, από τη Microsoft Αμερικής και Ελλάδας και τις συνεργαζόμενες εταιρείες, την Επιστημονική Επιτροπή, τις Κεντρικές Υπηρεσίες του Υπουργείου και την Εφορεία Αρχαιοτήτων Ηλείας, καθώς και το Ολυμπιακό Μουσείο Αθήνας, το οποίο λόγω των εξειδικευμένων απαιτήσεων σε τεχνικές υποδομές εγκατάστασης, ανέλαβε να προσφέρει δωρεάν στο Υπουργείο Πολιτισμού και Αθλητισμού ειδικό ανεξάρτητο χώρο φιλοξενίας και λειτουργίας του συστήματος HoloLens.

Λίνα Μενδώνη,

Υπουργός Πολιτισμού και Αθλητισμού